РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/159-16

27. јул 2016. године

Б е о г р а д

 З А П И С Н И К

 ТРЕЋЕ СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 25. ЈУЛА 2016. ГОДИНЕ

Седница је почела у 11,10 часова.

Седници је председавао Маријан Ристичевић, председник Одбора.

Седници су присуствовали чланови Одбора: Јасмина Обрадовић, Верољуб Матић, Тијана Давидовац, Жарко Богатиновић, Милија Милетић, Марко Гавриловић, Радован Јанчић, Велимир Станојевић, Олена Папуга, мр Марко Миленковић, проф. др Миладин Шеварлић, Ненад Божић, као и Золтан Пек (заменик Арпада Фремонда), Љубинко Ракоњац (заменик Данијеле Стојадиновић) и Душан Петровић (заменик Горана Јешића), заменици чланова Одбора.

Седници нису присуствовали чланови Одбора: Арпад Фремонд, Данијела Стојадиновић, Мирослав Алексић и Горан Јешић.

Седници су присуствовали и народни посланици Огњен Пантовић и Звонимир Ђокић.

Поред чланова Одбора седници су присуствовали представници Министарства пољопривреде и заштите животне средине проф. др Зоран Рајић, државни секретар, Бранислав Ракетић, руководилац Групе за квалитет, Љиљана Дудуковић, саветник у Групи за ратарство; Ненад Будимовић, секретар Удружења за пољопривреду, прехрамбену индустрију, шумарство и водопривреду Привредне коморе Србије; представници Независне асоцијације пољопривредника Србије, Јовица Јакшић, председник УО, Иван Вучковић, председник Скупшине, Стеван Владисављев, саветник, као и представници средстава јавног информисања.

Једногласно је усвојен следећи

 Д н е в н и р е д

1. Разматрање тренутног стања ратарских усева, проблеми у откупу и складиштењу и представљање смерница за плаћање пшенице на бази квалитета које је Министарство пољопривреде и животне средине најавило;
2. Разно.

Пре преласка на разматрање прве тачке дневног реда усвојени су записници прве и друге седнице Одбора, које су одржане 28. јуна и 1. јула 2016. године, у тексту у коме су и предложени. (13 за, 1 уздржан)

Прва тачка дневног реда - **Разматрање тренутног стања ратарских усева, проблеми у откупу и складиштењу и представљање смерница за плаћање пшенице на бази квалитета које је Министарство пољопривреде и животне средине најавило;**

У уводним напоменама, проф. др Зоран Рајић известио је Одбор о прогнозираној производњи ратарских култура, а чија жетва се очекује у септембру. Према подацима Републичког завода за статистику, на дан 30. јуна, укупно је засејано преко милион хектара кукуруза, 202.408 хектара сунцокрета, 185.756 хектара соје и 49.301 хектар шећерне репе. Повољни климатски услови омогућиће принос од око 6 милиона тона кукуруза, пола милиона тона сунцокрета, 480.000 тона соје и 2,4 милиона тона шећерне репе. По његовим речима, у регистру јавних складишта постоји лиценцирано само једно правно лице, са капацитетом складиштења од 11.000 тона, а коме лиценца истиче крајем месеца, док су у процесу лиценцирања још два правна лица са капацитетима складиштења од 4.500 тона и 11.000 тона. Према Закону о подстицајима у пољопривреди и руралном развоју Министарство ће наставити са регресирањем трошкова складиштења у јавним складиштима у минималном износу од 40% трошкова, а инспекције су утврдиле да само петина складиштара у Србији може робу да разврстава по квалитету. Велики проблем за складиштење и разврставање робе по квалитету представља и стање силоса за чији ремонт је потребно, према рачуници Технолошког факултета из Новог Сада, око 300.000 долара по силосу, а уз повећање извоза та инвестиција може да се врати за нешто више од годину дана. Такође, државни секретар упознао je чланове Одбора са податком да је Министарство завршило радну верзију правилника о квалитету и другим захтевима за жито, млинске и пекарске производе и тестенине и предало га другим министарствима на мишљење.

 Проф. др Зоран Рајић такође је изнео податке о кредитирању и пласману које је спровело Министарство за претходна три месеца, у износу од преко 3 милијарде динара и 2.294 захтева које су поднели пољопривредници, што је пораст у износу од 17% у односу на прошлу годину. Наведено је да је промењена структура пласмана, као и регионална заступљеност захтева, тако да око 1.000 захтева долази од пољопривредника из централне Србије.

 Ненад Будимовић, секретар удружења ПКС говорио је о приносима ратарских култура и о квалитету пшенице, који је ове године веома добар. По његовим речима, за домаћу потрошњу потребно је 1,3 милиона тона пшенице за пекарску индустрију, 200.000 тона за храну за животиње, 200.000 тона резерве, тако да ће за извоз остати слободно 1,4 милиона тона пшенице. Спољнотрговинска размена пољопривредно прехрамбених производа у првих пет месеци ове године износи 659.500 милиона долара, и бележи суфицит и повећање од 23,7% у односу на претходну годину.

У дискусији су учествовали народни посланици: Маријан Ристичевић, Милија Милетић, проф. др Миладин Шеварлић, Љубинко Ракоњац, Душан Петровић, Огњен Пантовић и мр Марко Миленковић.

 Након расправе о тачки дневног реда, Одбор је већином гласова (10 за, 1 уздржан, 3 није гласало) донео следећи

 З а к љ у ч а к

 Одбор препоручује да се оживи систем јавних складишта, омогући финансијски рад Компензационог фонда ( то не функционише једно без другог), уреди издавање робних записа и исплата штета. Да се у складу са финансијским могућностима одвоје средства за интервентни откуп у корист Републичке дирекције за робне резерве. Да се и даље подржава и субвенционише складишнина и изградња складишта, посебно у породичним пољопривредним газдинствима и задругама.

Од надлежних државних органа се захтева да прате тржиште пољопривредних производа и интервенишу у складу са законом у циљу разбијања могућих монопола од стране прерађивача, трговаца, откупљивача, извозника. Да се новац намењен, а неутрошен на ставкама Министарства пољопривреде и заштите животне средине, искористи за откуп кукуруза у предстојећој жетви и берби.

Предлог Душана Петровића да се и даље подржава и субвенционише скадишнина и изградња скадишта, али не и посебно у породичним пољопривредним газдинствима и задругама, није прихваћен. ( 1 уздржан, 13 није гласало)

Друга тачка дневног реда – **Разно**

 Под овом тачком није било пријављених за расправу.

Пошто других питања и предлога није било, седница је закључена у 13,15 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Бранка Златовић Маријан Ристичевић